উরসুলা, যার অভিজ্ঞতা ছিল যে বুয়েন্দিয়ারা অসুস্থতা ছাড়াই মারা যায়, তার কোন সন্দেহ থাকে না যে আমারান্তা মৃত্যুর পূর্ববোধ পেয়েছে, কিন্তু তারপরও তাকে উদ্ভিগ্ন করে তোলে বাক্সভর্তি চিঠিগুলো, আশংকা করে দ্রুত পৌঁছানোর জন্য প্রেরকরা তাকে না জ্যান্তই কবর দেয়। কাজেই সে অনাহুতদের সঙ্গে চিৎকার করে বাড়ী খালি করার কাজে নেমে পড়ে। আর বেলা চারটার সময় সে সফল হয়। সে সময়ে আমারান্তা নিজের সবকিছু গরীবদের মধ্যে বিলিয়ে দেয়া শেষ করেছে। শুধু মাত্র পালিশ না করা কাঠের করুন কফিনের উপর রাখা ছিলো মৃত্যুর মধ্যে নিয়ে যাবার জন্য এক প্রস্থ পোষাক ও একজোড়া কর্ড কাপড়ের চপ্পল। সে এই সতর্কতা অবলম্বন করে কারণ তার মনে পড়ে যায় যখন কর্ণেল আউরেলিয়ানো বুয়েন্দিয়া মারা যায় তখন নতুন একজোড়া জুতো কিনতে হয়েছিলো, কারণ তার অবশিষ্ট বলতে ছিল একজোড়া ঘরে পরার চপ্পল, যেটাকে সে কর্মশালায় ব্যবহার করতো। পাঁচটা বাজার কিছু আগে আউরেলিয়ানো সেগুন্দো আসে মেমেকে কনসার্টে নেবার জন্য। সে আশ্চর্য হয়ে দেখে যে বাড়ী প্রস্তুত করা হয়েছে এক অন্ত্যেষ্টিক্রিয়ার জন্য। কাউকে যদি তখন সত্যিকার অর্থে জীবন্ত বলে মনে হতো সে ছিল প্রশান্ত আমারান্তা । যেন তখনও তার ফসল কেটে ঘরে তোলার মত যথেষ্ট সময় হাতে ছিলো। আমারান্তা ও মেমে ওর কাছ থেকে ব্যঙ্গাত্মক বিদায় নেয় আর প্রতিশ্রুতি দেয় পরের শনিবার তার পুনরুজ্জীবন উৎসবের। আমারান্তা মৃতদের কাছে চিঠি নিয়ে যাবার সংবাদ জনসাধারণের কাছে শুনে আকর্ষিত ফাদার আন্তনিয় ইসাবেল পাঁচটার সময় আসে ভিয়াটিকো (মরণাপন্নদের মুখে দেবার জন্য ছোট ছোট রুটি) সাথে নিয়ে, আর পনের মিনিট তাকে অপেক্ষা করতে হয় মরণাপন্নের বাথরুম থেকে বের হবার জন্য। যখন পিঠের উপর চুল ছাড়া ম্যাডাপোলাম কাপড়ের রাত পোষাক পরিহিতা আমারান্তাকে দেখে থুত্থূরে যাজকের মনে হয় ব্যাপারটা এক কৌতুক ছাড়া কিছুই নয়, আর উপাসনায় সাহায্যকারী বালককে বিদায় দেয়। ভাবে, এসে যখন পড়েছেই, সে বিশ বছর জীবনের পাপ স্বীকার করতে না চাওয়া আমারান্তার কাছ থেকে পাপ স্বীকারোক্তি আদায় করে নেবে। সহজভাবে আমারান্তা অস্বীকার করে আর জানায়, আত্মিক কোন সাহায্যে তার দরকার নাই কারণ তার বিবেক সম্পূর্ণরূপে অমলিন। ফের্নান্দা শিউরে ওঠে। তার কথা অন্যে শুনতে পাবে তার তোয়াক্কা না করে উচু স্বরে জিজ্ঞেস করে কি ভয়ংকর পাপ সে করেছে যে স্বীকারোক্তির লজ্জার চেয়ে পাপপূর্ণ এক মৃত্যুকে সে বেছে নিচ্ছে, ফলে আমারান্তা শুয়ে পরে এবং উরসুলাকে বাধ্য করে তার কুমারীত্ব সম্পর্কে জনসম্মুখে সাক্ষ্য দিতে।